**Министерство на образованието и науката**

**брой: 26, от дата 1.4.2022 г.**

**Официален раздел / МИНИСТЕРСТВА И ДРУГИ ВЕДОМСТВА стр.23**

**Наредба за допълнение на Наредба № 10 от 2016 г. за организация на дейностите в училищното образование**

Наредба за допълнение на Наредба № 10 от 2016 г. за организация на дейностите в училищното образование

(обн., ДВ, бр. 73 от 2016 г.; изм. и доп., бр. 12, 46 и 77 от 2017 г., бр. 48 и 82 от 2018 г., бр. 32 и 72 от 2019 г.; доп., бр. 43 от 2020 г.; изм. и доп., бр. 78 и 85 от 2020 г.; изм., бр. 92 от 2020 г.; изм. и доп., бр. 75 от 2021 г.)

§ 1. В допълнителните разпоредби се създава § 2а:

„§ 2а. (1) Ученици от училища в чужди държави, които имат българско гражданство, но са принудени да напуснат чуждата държава, в която се обучават, поради въоръжен конфликт, гражданска война, чужда агресия, нарушаване на човешките права или насилие в големи размери на територията на съответната държава или в отделен район от нея и които не притежават документ за завършен клас, етап или степен на образование, влезли и останали на територията на Република България, се приемат или преместват, обучават се в съответния клас на училищното образование в държавно или в общинско училище в Република България и валидират необходимите компетентности при условията и по реда на раздел II от Наредба № 3 от 6.04.2017 г. за условията и реда за приемане и обучение на лицата, търсещи или получили международна закрила (ДВ, бр. 32 от 2017 г.).

(2) Учениците по ал. 1 може да се записват и над утвърдения държавен, допълнителен държавен, съответно училищен план-прием, при което не се прилага чл. 107а.

(3) Когато със записването на ученика по ал. 1 ще се надвиши нормативът за максимален брой ученици в паралелка, ученикът се записва при условията на чл. 61, ал. 4 и 5 от Наредбата за финансирането на институциите в системата на предучилищното и училищното образование, приета с Постановление № 219 на Министерския съвет от 2017 г. (ДВ, бр. 81 от 2017 г.).“

Заключителна разпоредба

§ 2. Наредбата влиза в сила от деня на обнародването й в „Държавен вестник“.

Министър: Николай Денков

2099